65 vuoden iän ylittäneiden määrä tulee yli kolmikertaistumaan vuosisadan puoleen väliin mennessä, Maailman talousfoorumi laskee.

Eliniän pidentyessä kehittyneissä maissa myös eläkeiän pitäisi nousta vähintään 70 ikävuoteen vuoteen 2050 mennessä, selviää Maailman talousfoorumin, WEF:n, raportista.

Järjestö arvioi, että 65 vuoden iän ylittäneiden määrä tulee yli kolmikertaistumaan vuosisadan puoleen väliin mennessä, mikä tarkoittaisi nykyisellä eläkeiällä sitä, että joka viides kansalainen olisi tuolloin eläkkeellä kahdeksassa raportissa tarkastellussa maassa, BBC kirjoittaa.

WEF ennustaa, että eläkeikäisten lisääntyminen kasvattaisi näiden maiden yhteenlasketun eläkesäästämisen vajeen 70 000 miljardista dollarista 400 000 miljardiin dollariin. Summa on yli viisinkertainen maailmantalouden kokoon nähden. Vaje kertoo, kuinka paljon rahaa tarvitaan, että eläkeläisille pystytään takaamaan eläke, jonka suuruus on 70 prosenttia eläkeläisen työuranaikaisista ansiotuloista.

”Toimittava nyt tai hyväksyttävä seuraukset”

WEF:n talous- ja infrastruktuurijärjestelmien johtaja Michael Drexler vertasi ongelmaa ilmastonmuutokseen. Hän kertoi uutistoimisto Bloombergille, että asialle on vielä mahdollista tehdä jotain, mutta 20–30 vuodessa asiasta muodostuu valtava ongelma yhteiskunnalle.

– Meidän pitää tehdä asialle jotain nyt tai hyväksyä, että se vaikuttaa haitallisesti tuleviin sukupolviin ja asettaa lapsillemme sekä lapsenlapsillemme mahdottomat rasitteet.

Järjestön mukaan ongelmaan ei ole yhtä selkeää ratkaisua, vaan lähestyvää taloudellista katastrofia tulee eläkeiän noston lisäksi lähteä purkamaan muun muassa kansalaisten valistamisella sekä tarjoamalla heille parempia mahdollisuuksia säästää eläkettä varten.

Drexler kuitenkin huomauttaa, ettei uusia järjestelmiä tarvita juuri lainkaan, vaan vaje saadaan mahdollisesti katettua yhdistämällä eri maissa jo käytössä olevia käytäntöjä.

Raportissa tarkastellut valtiot olivat Australia, Kanada, Kiina, Intia, Japani, Hollanti, Britannia ja Yhdysvallat.